ธพว.ให้กู้ดอกเบี้ยต่ำ หนุนเอสเอ็มอีส่งออก
เอ็กซิมแบงก์ทุ่ม 1.5 หมื่นล้าน ปล่อยกู้ผู้ส่งออกเอสเอ็มอีรายใหม่ดอกเบี้ยต่ำ
18 ก.พ. 2559

เอ็กซิมแบงก์ทุ่ม 1.5 หมื่นล้าน ปล่อยกู้ผู้ส่งออกเอสเอ็มอีรายใหม่ดอกเบี้ยต่ำ
นายมนัส แจ่มเวหา ประธานกรรมการธนาคารเพื่อการส่งออกและนำเข้าแห่งประเทศไทย (ธพว. หรือเอ็กซิมแบงก์) เปิดเผยว่า ธนาคารออกผลิตภัณฑ์ 2 โครงการ เพื่อช่วยผู้ส่งออก ได้แก่ สินเชื่อส่งออกทวีค่า เป็นสินเชื่อหมุนเวียนช่วงก่อนและหลังการส่งออกสำหรับผู้ส่งออกเอสเอ็มอี สูงสุด 20 ล้านบาท/ราย คิดดอกเบี้ย 3.99% ในปีแรก และปีที่ 2 คิดดอกเบี้ยไพรม์เรตปัจจุบันอยู่ที่ 6.5% ลบ 1.5%
นอกจากนี้ เพื่อเป็นการป้องกันความเสี่ยงให้ผู้ส่งออก ธนาคารจะชดเชยความเสียหายจากการไม่ได้รับชำระเงินค่าสินค้าจากผู้ซื้อในต่างประเทศตั้งแต่ 1-5 ล้านบาท รวมทั้งจะยกเว้นค่าวิเคราะห์ผู้ซื้อและค่าเบี้ยประกัน 
ทั้งนี้ ตั้งเป้าปล่อยกู้ช่วยลูกค้ารายใหม่หรือลูกค้าปัจจุบันที่ต้องการบุกตลาดใหม่ หรือส่งออกผลิตภัณฑ์ใหม่ แต่จะไม่ให้รีไฟแนนซ์หนี้เก่า ล่าสุดพบว่ามีผู้สนใจขอเข้าโครงการนี้คิดเป็นวงเงินสินเชื่อไม่น้อยกว่า 2,000 ล้านบาท คาดว่าจะปล่อยกู้หมด 1 หมื่นล้านบาท ภายในเดือน มิ.ย.นี้
นอกจากนี้ ธนาคารยังมีบริการรับซื้อตั๋วส่งออกทวีค่า มีวงเงิน 5,000 ล้านบาท เพื่อบริการสินเชื่อหมุนเวียนเสริมสภาพคล่องให้แก่เอสเอ็มอีภายหลังจากที่มีการส่งออกแล้ว วงเงินสูงสุด 20 ล้านบาทราย ผู้กู้ไม่ต้องมีหลักประกัน ใช้เพียงบุคคลค้ำประกัน โดยผู้ส่งอออก 1 รายสามารถใช้บริการได้ทั้งสองโครงการ ซึ่งจะพิจารณาแบบแยกวงเงินกัน
นายเขมทัศน์ สายเชื้อ รักษาการกรรมการผู้จัดการ เอ็กซิมแบงก์ กล่าวว่า ธนาคารจะช่วยตรวจความน่าเชื่อถือคู่ค้าของผู้ส่งออกเพื่อประเมินความเสี่ยง ช่วยป้องกันความเสี่่ยงให้ลูกค้าที่ต้องการบุกตลาดใหม่ที่ใช้บริการนี้